**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.08.2025, ora 08:00 – 19.08.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.08.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 18.08.2025, la ora 11:30, **Avertizarea Hidrologică nr. 71 – COD GALBEN / COD PORTOCALIU**, valabilă în intervalul *18.08.2025, ora 12:00 – 19.08.2025, ora 09:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Mureş, Jiu, Olt, Călmăţui, Vedea, Argeş, Ialomiţa şi Buzău*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARGEȘ, BRAŞOV, BUZĂU, CLUJ, COVASNA, DÂMBOVIȚA, DOLJ, GIURGIU, GORJ, HARGHITA, HUNEDOARA, ILFOV, MEHEDINȚI, MUREȘ, OLT, PRAHOVA, SIBIU, TELEORMAN și VÂLCEA (20 prefecturi) - COD GALBEN;*

*- ARGEȘ, BRAŞOV, COVASNA, DÂMBOVIȚA, ILFOV și PRAHOVA (6 prefecturi) - COD PORTOCALIU*

**RÂURI**

**Debitele au fost în creştere**, ca urmare a precipitațiilor, sub formă de aversă, însemnate cantitativ, căzute în interval și propagării, exceptând râurile din bazinele hidrografice: Someșul Mic, Crasna, Barcău, Crișuri, Bega, Bârzava, Moravița, Caraș, Nera, Suceava, Putna, Rm. Sărat, Bârlad, bazinul inferior al Ialomiței, afluenții din bazinul Prutului şi râurile din Dobrogea, unde au fost relativ staționare.

Pe râurile din bazinele hidrografice: Vișeu, Iza, Tur, Someșul Mare, Lăpuș și pe cursul Prutului debitele au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Târnava Mică, Timiș, Bârzava, Moravița, Caraș, Nera, Cerna, Rm. Sărat, Bârlad, bazinul inferior al Bistriței, pe unii afluenți din bazinele Jiului, Oltului, Vedei, Argeșului, Trotuşului, Prutului și pe râurile din Dobrogea.

În interval au fost emise o **AVERTIZARE HIDROLOGICĂ** pentru fenomene imediate și o **ATENȚIONARE HIDROLOGICĂ** pentru fenomene imediate.

Este în vigoare **AVERTIZAREA HIDROLOGICĂ nr. 71** din 18.08.2025.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere** exceptând râurile din bazinele hidrografice: Someș (exceptând Someșul Mare), Arieș Cerna, Jiu, Vedea, bazinele superioare și mijlocii ale Argeșului, Ialomiței și Buzăului, bazinul mijlociu și inferior al Oltului cursul mijlociu și inferior al Mureșului unde vor fi în creștere, ca urmare a precipitațiilor prognozate și propagării.

Pe râurile din bazinele hidrografice: Crasna, Barcău, Crișuri, Suceava, Bârlad, Rm. Sărat, Putna, bazinele inferioare ale Argeșului, Ialomiței și Buzăului, afluenții Prutului și râurile din Dobrogea, debitele vor fi relativ staționare.

Sunt posibile scurgeri importante pe versați, torenți și pâraie, viituri rapide pe râurile mici cu posibile efecte de inundații locale și creșteri mai însemnate de niveluri și debite, pe unele râuri mici din zonele de deal și munte.

Se menține în vigoare **AVERTIZAREA HIDROLOGICĂ nr. 71** din 18.08.2025, până la ora 09:00.

**DUNĂRE**

**Debitul la intrarea în țară (secțiunea Baziaș) în intervalul 18 - 19.08.2025 a fost în scădere, având valoarea de 2400 m3/s**, sub media multianuală a lunii august (4300 m3/s).

În aval de Porțile de Fier debitele au fost în scădere.

**Debitul la intrarea în țară (secțiunea Baziaș) va fi în scădere ușoară (2350 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 18.08.2025, ora 09:00 –19.08.2025, ora 06:00**

**Administraţia Naţională de Meteorologie** (A.N.M.) a emis la data de 18.08.2025, la ora 10:00, **Avertizarea Meteorologică nr. 118**, conform căreia:

**- COD GALBEN:** „*În cea mai mare parte a Olteniei, în vestul, nordul și centrul Munteniei, precum și în sudul Transilvaniei, vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului, vijelii (rafale de 50...70 km/h) și pe arii restrânse grindină de mici și posibil medii dimensiuni (1 – 3 cm). În intervale scurte de timp și prin acumulare, cantitățile de apă vor fi de 20...30 l/mp și izolat de peste 40...50 l/mp. Notă: astfel de fenomene vor fi pe arii restrânse și în restul teritoriului, iar în sudul Moldovei și în Bărăgan vor fi intensificări ale vântului cu rafale, în general, de 40...50 km/h..”*

**- COD PORTOCALIU:** „*În județele Vâlcea, Olt, Argeș, Teleorman, precum și zona de munte a județelor Alba, Sibiu, Brașov, Dâmbovița și Prahova vor fi averse importante cantitativ, frecvente descărcări electrice și pe arii restrânse intensificări puternice ale vântului (rafale de 70...90 km/h) și grindină de medii și posibil mari dimensiuni (3 - 5 cm). În intervale scurte de timp sau prin acumulare, cantitățile de apă vor fi de 40...50 l/mp și izolat de peste 60 l/mp.”*

Această **Avertizare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, BRAȘOV, BUZĂU, COVASNA, DÂMBOVIŢA, DOLJ, GIURGIU, GORJ, HUNEDOARA, ILFOV, PRAHOVA, SIBIU şi Municipiul BUCUREŞTI (13 prefecturi) – COD GALBEN (MESAJ 1);*

*- ALBA, ARGEŞ, BRAȘOV, DÂMBOVIȚA, OLT, PRAHOVA, SIBIU, TELEORMAN și VÂLCEA (9 prefecturi) – COD PORTOCALIU (MESAJ 2).*

**ÎN ŢARĂ**

Vremea s-a răcit în cea mai mare parte a teritoriului, local semnificativ, astfel că valorile termice s-au situat sub cele specifice datei în cea mai mare parte a zonei montane și submontane, precum și în centrul și estul teritoriului, iar în restul zonelor acestea s-au situat în jurul mediilor multianuale. Gradul de instabilitate atmosferică a fost ridicat local în sudul și parțial în centru țării, chiar accentuat după-amiaza la început în zona Carpaților Meridionali, apoi și în sud-vestul Transilvaniei, cea mai mare parte a Olteniei și în vestul Munteniei unde au fost dezvoltări noroase convective, averse torențiale, frecvente descărcări electrice, intensificări ale vântului (rafale în general de 50...60 km/h) și izolat vijelii confirmate pe raza județului Teleorman. Cantitățile de apă au depășit 15...20 l/mp și izolat 30 l/mp. În restul țării, cerul a fost temporar noros, ploile s-au semnalat pe arii restrânse și au fost în general slabe cantitativ, iar vântul a suflat slab și moderat, temporar cu ușoare intensificări ziua în sud-est, cu viteze de 45...55 km/h. Temperaturile maxime s-au situat între 18 grade la Joseni și 34 de grade la Zimnicea. La ora 6.00, se înregistrau valori termice cuprinse între 9 grade la Joseni și Toplița și 23 de grade la Sulina. Izolat în depresiuni dimineața s-a format ceață.

*Observații - de ieri dimineață de la ora 6.00 au fost emise 13 mesaje pentru fenomene meteorologice periculoase imediate:*

*- 1 avertizare cod roșu de CNPM pentru Muntenia;*

*- 4 avertizări cod portocaliu, dintre care 3 emise de SRPV Sibiu și 1 de CNPM pentru Muntenia;*

*- 8 atenționări cod galben, dintre care 4 emise de SRPV Craiova, 2 emise de CNPM pentru Muntenia, 1 emisă de SRPV Constanța și 1 de SRPV Cluj Napoca.*

**LA BUCUREŞTI**

Vremea s-a răcit, astfel că valorile termice s-au situat în jurul mediilor multianuale specifice perioadei. Cerul a fost variabil, cu înnorări la începutul zilei și din nou începând cu orele nopții când au fost averse. Vântul a suflat slab și moderat. Temperatura maximă a fost de 29 de grade la Afumați, 30 de grade în Băneasa și 31 de grade la Filaret, iar la ora 6.00 se înregistrau 18 grade în Băneasa, 20 de grade la Afumați și 21 de grade la Filaret.

**3. Prognoza meteorologică în intervalul 19.08.2025, ora 09:00 –20.08.2025, ora 09:00**

**ÎN ŢARĂ**

Vremea va continua să se răcească în cea mai mare parte a țării, astfel că în centru, sud și est valorile termice vor fi ușor sub cele specifice datei, iar în rest se vor situa în jurul acestora. Cerul va fi variabil, cu înnorări temporare, averse, descărcări electrice și grindină de mici dimensiuni local în Carpații Meridionali și Occidentali și pe arii restrânse în restul zonei montane, precum și în Transilvania, Muntenia, Oltenia și Dobrogea și izolat în restul teritoriului. Cantitățile de apă vor fi pe alocuri de 10...15 l/mp și izolat peste 20 l/mp, cu o probabilitate mai mare în zona Carpaților Meridionali. Vântul va sufla slab și moderat. Temperaturile maxime se vor încadra între 22 și 30 de grade, iar cele minime vor fi cuprinse în general între 10 și 20 de grade. Dimineața și noaptea, pe arii restrânse, în special în centrul țării, pe văi și în depresiuni, se va semnala ceață.

**LA BUCUREŞTI**

Vremea va continua să se răcească, iar valorile termice se vor situa sub cele specifice datei. Cerul va fi temporar noros și mai ales în prima parte a zilei va ploua. Vântul va sufla slab și moderat. Temperatura maximă se va situa în jurul valorii de 25 de grade, iar cea minimă va fi de 14...16 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

La data de 18.08.2025 s-au constatat următoarele:

- **râul Corund**: concentrația clorurilor, pe probele de apă prelevate în secțiunea *amonte confluență cu r. Târnava Mică*, în data de 18.08.2025, ora 06:00, a crescut cu 390 mg/l față de 4407 mg/l, valoare înregistrată în data de 17.08.2025, ora 06:00; conform măsurătorilor cu stația automată, în intervalul 17.08, ora 12:00 – 18.08, ora 12:00 (24 de ore), conductivitatea în secțiunea *r. Corund amonte confluență cu r. Târnava Mică* a variat între 10130 μS/cm și 13870 μS/cm;

- **calitatea râului Târnava Mică** este influențată de aportul râului Corund; în data de 18.08.2025, ora 06:00, în secțiunea *Târnăveni priză*, concentrația clorurilor a scăzut cu 26 mg/l față de valoarea de 339 mg/l înregistrată la data de 17.08.2025, ora 06:00; conform măsurătorilor cu stația automată, în intervalul 17.08, ora 12:00 – 18.08, ora 12:00 (24 de ore), conductivitatea în secțiunea *Târnava Mică aval loc. Sovata (amonte localitate Sărățeni)* a variat între 1540 μS/cm și 1890 μS/cm;

- **râul Târnava Mare - secțiunea Mihalț**: în data de 18.08.2025, ora 06:00, concentrația clorurilor a crescut cu 9 mg/l față de valoarea de 198 mg/l înregistrată la data de 17.08.2025, ora 06:00; conform măsurătorilor cu conductometru, în situ, în intervalul 17.08 ora 12:00 – 18.08 ora 12:00 (16/zi), conductivitatea a variat între 1172 μS/cm și 1236 μS/cm;

- **râul Mureș**: la data de 18.08.2025, ora 06:00, în secțiunea *Nădlac*, concentrația clorurilor a crescut cu 2,2 mg/l față de valoarea de 76,3 mg/l înregistrată la data de 17.08.2025, ora 06:00; conform măsurătorilor cu conductometru, în situ, în intervalul 17.08 ora 12:00 – 18.08 ora 12:00, conductivitatea pe râul Mureș în secțiunea *Nădlac* a variat între 530 μS/cm și 580 μS/cm.

***Administrația Națională Apele Române*** informează că la data de 18.08.2025, la ora 19:00, a fost semnalată o poluare a apei canalului Vulcănița (strat dens și gros de spumă care acoperă tot luciul apei) în zona municipiului Codlea, județul Brașov. Reprezentanții S.G.A. Brașov s-au deplasat la fața locului. S-au prelevat trei probe de apă. Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 14.08.2025-16.08.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative: B-8 (com. Balotești)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia Naţională pentru Mediu și Arii Protejate*** informează că la data de 18.08.2025, la ora 13:19, s-a produs un incendiu în localitatea Căprioru, comuna Tătărani, județul Dâmbovița. Au ars circa 4 tone de deșeuri depozitate ilegal. Incendiul a fost stins la ora 14:15 de I.S.U. Dâmbovița.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, la data de 10.08.2025, ora 16:00, a unui incendiu de litieră pe raza Ocolului Silvic Baia de Aramă, în zona localității Obârșia-Cloșani, judeţul Mehedinți. A fost afectată o suprafață totală de 3,5 ha în fond forestier proprietate publică a statului. Incendiul a fost stins la data de 14.08.2025, la ora 10:30, de personalul silvic și pompieri. Nu se cunosc cauzele izbucnirii incendiului.

***Garda Forestieră Râmnicu Vâlcea*** informează despre producerea, la data de 13.08.2025, ora 14:50, a unui incendiu de litieră pe raza Ocolului Silvic Vulturești, în zona localității Verguleasa, judeţul Olt. A fost afectată o suprafață totală de 6,01 ha în fond forestier proprietate publică a statului. Incendiul a fost stins la data de 13.08.2025, la ora 20:50, de personalul silvic, pompieri și cetățeni. Nu se cunosc cauzele izbucnirii incendiului.

***Garda Forestieră Râmnicu Vâlcea*** informează despre producerea, la data de 14.08.2025, ora 16:20, a unui incendiu de litieră pe raza Ocolului Silvic Balș, în zona localității Morunglav, judeţul Olt. A fost afectată o suprafață totală de 0,7 ha în fond forestier proprietate publică a statului. Incendiul a fost stins la data de 14.08.2025, la ora 18:00, de personalul silvic, pompieri și cetățeni. Cauza izbucnirii incendiului a fost un scurtcircuit electric.

***Garda Forestieră Râmnicu Vâlcea*** informează despre producerea, la data de 15.08.2025, ora 14:11, a unui incendiu de litieră pe raza Ocolului Silvic Caracal, în zona localității Dobrun, judeţul Olt. A fost afectată o suprafață totală de 4,9 ha în fond forestier proprietate publică a statului. Incendiul a fost stins la data de 15.08.2025, la ora 18:15, de personalul silvic, pompieri și cetățeni. Nu se cunosc cauzele izbucnirii incendiului.

***Garda Forestieră Timișoara*** informează despre producerea, la data de 14.08.2025, ora 15:00, a unui incendiu de litieră pe raza Ocolului Silvic Moldova Nouă, în zona localității Sichevița, judeţul Caraș-Severin. A fost afectată o suprafață totală de 2,5 ha în fond forestier proprietate publică a statului. Incendiul a fost stins la data de 15.08.2025, la ora 22:00, de personalul silvic, pompieri și cetățeni. Cauza izbucnirii incendiului a fost utilizarea focului deschis (curățarea vegetației) în zona limitrofă fondului forestier.

***Garda Forestieră Râmnicu Vâlcea*** informează despre producerea, la data de 15.08.2025, ora 14:40, a unui incendiu de litieră pe raza Ocolului Silvic Filiași, în zona localității Gogoșu, judeţul Dolj. A fost afectată o suprafață totală de 2,99 ha în fond forestier proprietate publică a statului. Incendiul a fost stins la data de 15.08.2025, la ora 20:30, de personalul silvic, pompieri și cetățeni. Cauza izbucnirii incendiului a fost utilizarea focului deschis (curățarea vegetației) în zona limitrofă fondului forestier.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE ȘI DIGITALIZARE